  Майя Бывальцева 12-тӥ толсуре Удмуртиысь тӧролэн но кивалтэтлэн администрацизылэн кивалтӥсез Сергей Смирнов Ижкарысь искусствоосъя 1 номеро нылпи школаын дышетскисьлы Полина Кривейлы Россилэн азьмуртэзлэсь Владимир Путинлэсь кузьым сётӥз — электропианино. Со сярысь ивортэ улосвыл тӧролэн пресс-службаез. Дэри ёросысь Мешер гуртын улӥсь вить аресысеныз искусствоосъя школаын фортепиано классын дышетскиз, нош али Элькунысь крезьгуръя колледж бордын ужась крезьгуръя нимысьтыз школаын тодон-валанъёс люка. Гужем со фортепиано басьтыны юрттэт курыса азьмуртлы гожтэт лэзиз. Россилэн азьмуртэз Удмуртиысь нылмуртлы пианино кузьмаз 4 фото Пианисткалэсь вормонъёссэ тодыса (со пӧлын «Музыкальная мозаика» VII калыккуспо конкурс-фестивальлэн нырысетӥ степенё дипломез), кун кивалтӥсьлэн администрацияз нылашлы юрттыны малпазы. Россилэн азьмуртэз милемыз та кема возьмам кузьымез тыныд сётыны куриз. Малпасько, пианино быгатонлыкъёстэ волятыны но творчествоя выль конкурсъёсы пыриськыны юрттоз Сергей СмирновАдминистрацилэн кивалтӥсез Полиналы быдӟым крезьгурчилэн Пётр Чайковскийлэн вордскем шаерезлэсь данзэ огъяросси но калыккуспо конкурсъёсын йӧно утьыны сӥзиз. Тегъёс: Лулчеберет Ижкар ВладимирПутин Удмуртия крезьгур СергейСмирнов  